Rekordsalg af arbejdstøj: Mascot forventer at ramme 1 mia. kr. i 2018.

Børsen, 25. apr. 2018

 **Michael Grosbøl lægger år efter år mere til top- og bundlinjen i familiens selskab. Konstant effektivisering fører nu til, at staben på Mascot-fabrik i Laos tredobles**
Den mest succesrige af de danske producenter af arbejdstøj, Mascot, fortsætter sin optur.

Både top- og bundlinje har sat ny rekord i det seneste år, og hovedaktionær og adm. direktør Michael Grosbøl siger, at det fortsætter.
Omsætningen i det familieejede selskab rammer 1 mia. kr. i 2018, mens resultatet før skat ventes at blive 160-180 mio. kr.
Ifølge den netop offentliggjorte årsrapport steg omsætningen i 2017 langt over 10 pct. til 870 mio. kr., mens resultatet før skat voksede med mere end 20 pct. til 152 mio. kr.

**Investeringer**
Baggrunden for udviklingen i Mascot er helt overordnet, at selskabet tidligt investerede voldsomt i opbygning af tre fabrikker i Vietnam og senest en i Laos, samt nyt hovedsæde og fuldautomatisk lager i Paarup mellem Ikast og Silkeborg. Og ikke mindst, at der konstant effektiviseres alle steder.
Fabrikken i Laos, hvor lønningerne er lavere end i Vietnam, skal endda nu udvides fra 700 medarbejdere til 2100.
Det var stærkt medvirkende til den seneste resultatforbedring i Mascot, at Laos-fabrikken, som er den nyeste, er kørt ind.
Grosbøl investerede i den første fabrik i Vietnam allerede kort efter 2000.

**Stigende lønninger**
Det nye lager i Paarup, hvor Mascot samler aktiviteterne fra tidligere seks afdelinger i og omkring Silkeborg, er ligeledes sat i drift og kører nu, ifølge direktøren, fint.
"Der er pres på vores indtjening, da lønningerne i vores produktionslande stiger en del, og der samtidig er prisstigninger på vores råvarer. Derfor effektiviserer vi på livet løs for at reducere kostpris-stigningernes negative effekt på vores indtjening mest muligt," skriver Michael Grosbøl i en mail til Børsen.
Investeringer i effektiv produktion og løbende forbedringsprogrammer betyder, at Mascots driftsresultat i 2017 udgjorde over 18 pct. af omsætningen, og dette nøgletal er forbedret år for år.
Hos den største af de danske producenter af arbejdstøj, Kansas, er overskudsgraden først for nylig kommet op over 0.

**Salgspriser hævet**
Mascot har på det seneste sat sine salgspriser op, men æder selv en del af omkostningsstigningerne for ikke at miste markedsandele. Trods det ventes stadig resultatfremgang.
"Vi har vækst på samtlige vores markeder, og jeg forventer samlet vækst i de kommende år. I år går vi ind i et nyt land - men hvilket land, det er, holder vi for os selv," skriver Michael Grosbøl.
Han overtog ledelsen af Mascot efter sin far, John Grosbøl, for 20 år siden og er i dag topchef og største aktionær med over 50 pct. af aktierne. Moderen, Tove, og søsteren, Susie, sidder på resten.